পরের দিন আমাদের গন্তব্যস্থল ছিল গ্রেট রাসেল স্ট্রিটে ব্রিটিশ মিউজিয়াম। ভারতীয় গ্যালারিটি রক্ষণাবেক্ষণের কাজ চলছে বলে বন্ধ। কিন্তু মিশরের গ্যালারিতে কয়েক হাজার বছর আগের ফ্যারাওদের পাথরের মূর্তি ও বিভিন্ন মমি রয়েছে। সাইপ্রাস, গ্রিস, রোমান গ্যালারিতে অসাধারণ সব নিদর্শনে ভরা। এক মোহবিষ্ট পরিবেশ। বাড়ির সামনেই ল্যামবেথ নর্থে ইম্পিরিয়াল ওয়্যার মিউজিয়াম। সেখানে আছে নাৎসিদের হাতে ইহুদি নিধনের বর্ণনা, হলোকস্ট। এক দিন গেলাম ব্রাইটনের সমুদ্রের ধারে। প্রখর রোদ। অথচ কনকনে ঠান্ডা হাওয়া। মেরিন ড্রাইভ অনেকটাই উপরে।